Rage reageer ná matriekmeisie se ‘verkragting’Argieffoto: sasint / Pixabay Die organiseerders van die gewilde Rage-partytjies het Vrydag gesê hulle is bewus van bewerings dat ŉ tienermeisie vandeesweek te midde van die vieringe in Umhlanga, KwaZulu-Natal, verkrag is. Maroela Media het vroeër berig die beweerde verkragting het Maandag in ŉ hotel in Umhlanga plaasgevind. “ŉ 18-jarige meisie is na bewering deur ŉ 18-jarige seun verkrag. Die verdagte is aan haar bekend,” het lt.kol. Thulani Zwane, provinsiale polisiewoordvoerder, aan Maroela Media gesê. ŉ Saak van verkragting is by die Durban-Noord-polisie aanhangig gemaak, waarna die jong man in hegtenis geneem is. Die man sou na verwagting Vrydag in die hof verskyn. Die uitkoms van die verrigtinge is nog nie bekend nie. Rage-partytjies het oor die afgelope paar jaar ŉ gewilde jaarlikse instelling geword vir skoolverlaters wat op kusdorpe landwyd toesak om hul matriekvakansie daar deur te bring. Darren Sandos, woordvoerder van Rage Festival, het by navraag van Maroela Media die beweerde verkragting veroordeel. “Ons neem die veiligheid van alle feesgangers baie ernstig op en veroordeel alle dade van seksuele geweld. Ons versoek die media en die publiek om kommentaar te weerhou totdat ŉ regsuitkoms deur middel van die behoorlike regsprosesse bereik is,” het hy gesê. Sandos het gesê die nodige owerhede is besig om die saak te ondersoek en hulle bied hul samewerking met alle partye verbonde aan die ondersoek. Hy het gesê Rage sal ook die nodige ondersteuning bied waar hulle kan.